ශ්‍රී ජයවර්ධනපුර - කෝට්ටේ මහ නගර සභා බල ප්‍රදේශයේ ඉදිකර ඇති අනවසර නිවාස වෙනුවට, උසස් ජීව තත්ත්වයකට සරිලන නිවාස ලබාදීම සඳහා දෙමහල් තට්ටු නිවාස ව්‍යපෘති 10ක් ක්‍රියාත්මක කිරීමට සැලසුම් කර තිබේ.නාගරික සංවර්ධන අධිකාරිය ජාතික නිවාස සංවර්ධන අධිකාරිය හා කෝට්ටේ මහ නගර සභාව ඒකාබද්ධව මේ නිවාස ව්‍යාපෘති ක්‍රියාත්මක කිරීම ඉදිරි වසර දෙක තුළදී සිදුකරන බව, කෝට්ටේ මහනගර සභාවේ නගරාධිපති ජනක රණවක මහතා නගරාධිපති කාර්යාලයේ පැවැති මාධ්‍ය සාකච්ඡාවකදී හෙළිකර සිටියේය.සෑම නිවාසයක්ම වර්ග අඩි 450 හා 500කින් යුක්තවන අතර සෞඛ්‍ය පහසුකම් හා ජල පහසුකම් ද මේ නිවාසවලට ලැබේ.දැනට හඳුනාගෙන ඇති ප්‍රදේශවල මේ නිවාස යෝජනා ක්‍රම ඉදිකෙරෙන අතර, දැනට පදිංචිකරුවන්ට නිවාස ලබාදීමේදී ප්‍රමුඛත්වය හිමිවේ.මාසික කුලී පදනමක් මත වසර කිහිපයකින් පසු මෙ නිවාස පදිංචිකරුවන්ට හිමිවේ.ඔබේසේකරපුර අරුනෝදය මාවත, ඇතුල්කෝට්ටේ මාලිගාව පාර, පිටකෝට්ටේ මෙටලින්වත්ත, රාජගිරියේ වේලුපුල්ල වත්ත, බැද්දගාන දෙමළවත්ත, කුඩාබණ්ඩාරනායකපුර අනවසර නිවාස, අංගම්පිටිය නගර සභා නිවාස, පැඟිරිවත්ත (ඉඩම් පවරාගැනිමෙන් පසු) නාවල පල්ලිය පටුමග, නුගේගොඩ සිට උඩහමුල්ල දක්වා දුම්රිය රක්ෂිත ප්‍රදේශයන්හි අනවසර නිවාස, යන ප්‍රදේශවල මේනිවාස යෝජනාව ක්‍රියාත්මක කෙරේ..